ກວຕ ຖະແຫຼງຂ່າວງານສັບປະດາສິນຄ້າຖິ່ນກຳ ເນີດ (GI)
ວັນທີ 18 ຕຸລາ 2016 ທີ່ກະຊວງວິທະຍາສາດ ແລະ ເຕັກໂນໂລຊີ (ກວຕ), ກົມຊັບສິນທາງປັນຍາ ໄດ້ຈັດພິທີ
ຖະແຫຼງຂ່າວກ່ຽວ ກັບການຈັດງານສັບປະດາສິນຄ້າຖິ່ນກຳເນີດໂດຍການເຂົ້າຮ່ວມພິທີດັ່ງກ່າວຂອງ ທ່ານ ປອ. ນາງ ຂັນລາສີ ແກ້ວບຸນພັນ, ຫົວໜ້າກົມ ຊັບສິນທາງປັນຍາ ແລະ ທ່ານນາງ ໂກຼດິນ ເລີດູ, ເອກອັກຄະລັດຖະທູດຝຣັ່ງ ປະຈຳ ສປປ ລາວ.
ຫົວໜ້າກົມຊັບສິນທາງປັນຍາ ໄດ້ກ່າວຕໍ່ພິທີຄັ້ງນີ້ວ່າ: ໃນທ່າມກາງບັນຍາກາດທີ່ທົ່ວພັກ, ທົ່ວກອງທັບ ແລະ ທົ່ວປວງຊົນ ລາວບັນດາເຜົ່າ ພວມອອກແຮງແຂ່ງຂັນ ຈັດຕັ້ງປະຕິລັດມະຕິກອງປະຊູມໃຫຍ່ຄັ້ງທີິ x ຂອງພັກປະຊາຊົນປະຕິວັດລາວ ຢ່າງເປັນ ຂະບວນຟົດຟື້ນ, ກວຕ ຈະຈັດງານສັບປະດາສິນຄ້າຖິ່ນກຳເນີດ ຊຶ່ງມີຄໍາຂວັນວ່າ: “ສົ່ງເສີມຖິ່ນກໍາເນີດ, ຄຸນນະພາບຂອງສິນຄ້າ ແລະ ພູມປັນຍາທ້ອງຖິ່ນ”ລະຫວ່າງ ວັນທີ 25-28 ຕຸລາ 2016ຢູ່ໂຮງແຮມແລນມາກ.
ງານສັບປະດາສິນຄ້າຖິ່ນກຳເນີດຄັ້ງນີ້ ແມ່ນຮ່ວມກັນຈັດໂດຍ ກົມຊັບສິນທາງປັນຍາ, ກະຊວງວິທະຍາສາດ ແລະ ເຕັກ ໂນໂລຊີ, ສະຖານທູດຝຣັ່ງ ປະຈຳ ສປປ ລາວ, ອົງການອາຫານ ແລະ ກະສິກຳ, ອົງການພັດທະນາຂອງປະເທດຝຣັ່ງ, ສະພາການຄ້າ ແລະ ອຸດສາຫະກຳແຫ່ງຊາດລາວ, ສະພາການຄ້າ ແລະ ອຸດສາຫະກຳເອີຣົບ ປະຈຳ ສປປ ລາວ. ໃນໄລຍະເວລາດັ່ງກ່າວ ຈະມີການວາງສະແດງສິນຄ້າຖິ່ນກໍາເນີດລະດັບພາກພື້ນທີ່ມາຈາກ ສປປ ລາວ, ຫວຽດນາມ, ກຳປູເຈ້ຍ, ໄທ ແລະ ບັນດາ ປະເທດອີກຈຳນວນໜຶ່ງຈາກອາຊີ ແລະ ເອີຣົບ ພ້ອມກັບມີການຈັດຫຼາຍກິດຈະກຳໂຄສະນາເຜີຍແຜ່ຕາມສື່ຕ່າງໆ ເພື່ອແນໃສ່ເຮັດໃຫ້ສາທາລະນະຊົນ ມີຄວາມເຂົ້າໃຈກ່ຽວກັບຖິ່ນກຳເນີດ ຈາກທັງພາຍໃນ ແລະ ຕ່າງປະເທດເປັນທີ່ຮູ້ຈັກຫຼາຍຂຶ້ນ.
ສິນຄ້າຖິ່ນກຳເນີດ ແມ່ນສິດທາງດ້ານຊັບສິນທາງປັນຍາ ໃນການປົກປ້ອງຄຸນລັກສະນະສະເພາະຂອງສິນຄ້າ ທີ່ມີຄວາມເຊື່ອມໂຍງກັບຂອບເຂດທາງພູມສາດ ຫຼື ຖິ່ນທີ່ມາຂອງສິນ ຄ້າ; ດັ່ງນັ້ນ, ຈຶ່ງມີການນຳໃຊ້ຊື່ທາງພູມສາດກັບສິນຄ້າ ເຊັ່ນ: ຊຳເປນ ຈາກປະເທດຝຣັ່ງ, ໝາກພິກໄທກຳປົດ ຈາກກຳປູເຈຍ, ຊາດາຈີລິງ ຈາກອິນເດຍ, ຊາມົກເຈົາ ຈາກຫວຽດນາມ, ສະ ກອດວິດສະກີ ຈາກອັງກິດ. ສ່ວນສິນຄ້າເອກະລັກສະເພາະທີ່ມີຄວາມເຊື່ອມໂຍງກັບຖິ່ນທີ່ມີຂອງ ສປປ ລາວ ລວມມີ ກາເຟພູພຽງບໍລະເວນ, ເຂົ້າໄກ່ນ້ອຍຈາກຊຽງຂວາງ ແລະ ຫົວພັນ, ຊາ ຈາກແຂວງຜົ້ງສາລີ ແລະ ປາກຊອງ, ຜ້າໄໝຈາກແຂວງຫຼວງພະບາງ ແລະ ຫົວພັນ. ຖິ່ນກຳເນີດ ແມ່ນຜົນທີ່ເກີດມາຈາກການເຊື່ອມໂຍງລະຫວ່າງສະພາບແວດລ້ອມ ແລະ ພູມປັນຍາຂອງ ທ້ອງຖິ່ນ ຊຶ່ງເປັນສິ່ງຄ້ຳປະກັນຕໍ່ຜູ້ບໍລິໂພກ ທີ່ສະແຫວງຫາສິນຄ້າເອກະລັກ ສະເພາະ, ຄຸນນະພາບສູງ ແລະ ຜ່ານການຮັບຮອງມາດຕະຖານ. ຖິ່ນກຳເນີດຍັງມີຄວາມສຳຄັນຕໍ່ກັບຜູ້ຜະລິດຢູ່ ເຂດຊົນນະບົດ ດ້ວຍການຊ່ວຍ ເຮັດໃຫ້ມີການປ່ຽນແປງການຜະລິດທີ່ເນັ້ນໃສ່ປະລິມານມາເປັນການຜະລິດທີ່ເນັ້ນໃສ່ຄຸນນະພາບ ຊຶ່ງຈະເປັນການເພີ່ມໂອກາດທາງການຕະຫຼາດ ແລະ ເຮັດໃຫ້ສິນຄ້າມີມູນຄ່າເພີ່ມສູງຂຶ້ນ.
ໃນຊຸມປີຜ່ານມາ, ສະເພາະໃນຂົງເຂດອາຊຽນ ແມ່ນມີຫຼາຍກວ່າ 150 ຜະລິດຕະພັນທີ່ໄດ້ຮັບການຈົດທະບຽນປົກປ້ອງຖິ່ນກຳເນີດ ຊຶ່ງຖືວ່າ ເປັນຂົງເຂດທີ່ມີການພັດທະນາ ທາງດ້ານຖິ່ນກຳເນີດຫຼາຍທີ່ສຸດໃນໂລກ.ຢ່າງໃດກໍຕາມ, ໄລຍະຜ່ານມາ ສປປ ລາວ ຍັງບໍ່ທັນໄດ້ມີການຈົດທະບຽນ ປົກປ້ອງຖິ່ນກຳເນີດເທື່ອ. ແຕ່ໃນປັດຈຸບັນ, ສປປ ລາວ ໄດ້ມີລະບົບການຈົດທະບຽນປົກປ້ອງຖິ່ນກຳເນີດ ທີ່ຄຸ້ມຄອງໂດຍກົມຊັບສິນທາງປັນຍາ, ກວຕ ຊຶ່ງຈະເຮັດໃຫ້ສິນຄ້າຈາກ ສປປ ລາວ ແລະ ຈາກປະເທດອື່ນໆ ສາມາດ ຈົດທະບຽນປົກປ້ອງຖິ່ນກຳເນີດຢູ່ ສປປ ລາວ ອີງຕາມກົດໝາຍ ວ່າດ້ວຍຊັບສິນທາງປັນຍາ. ໃນໄລຍະອັນໃກ້ນີ້, ສິນຄ້າຂອງ ສປປ ລາວ ທີ່ຈະຈົດທະບຽນ ປົກປ້ອງຖິ່ນກຳເນີດ ລວມມີ ກາເຟພູພຽງບໍລະເວນ, ເຂົ້າໄກ່ນ້ອຍແຂວງຊຽງຂວາງ ແລະ ຫົວພັນ, ຊາຈາກຜົ້ງສາລີ, ຊາຈາກປາກຊອງ ແລະ ຜະລິດຕະພັນ ອື່ນໆອີກ.
ເພື່ອເປັນສ່ວນໜຶ່ງຂອງການລິເລີ່ມໃຫ້ແກ່ການກະກຽມຈົດທະບຽນສິນຄ້າຖິ່ນກຳເນີດຂອງ ສປປ ລາວ, ກວຕ ຮ່ວມກັບ ສະຖານທູດຝຣັ່ງປະຈຳ ສປປ ລາວ, ໂຄງການສົ່ງເສີມການ ພັດທະນາຊົນນະບົດ ໂດຍຜ່ານການພັດທະນາຖິ່ນກຳເນີດຜະລິດຕະພັນລະດັບພາກພື້ນໃນອາຊີ ຮ່ວມມືກັບອົງການ FAO ແລະ ອົງການ AFD, ສະພາການຄ້າ ແລະ ອຸດສາຫະກຳການຄ້າ ແຫ່ງ ຊາດລາວ, ສະພາການຄ້າ ແລະ ອຸດສາຫະກຳເອີຣົບ ປະຈຳ ສປປ ລາວ ຈະຈັດງານ “ສັບປະດາສິນຄ້າຖິ່ນກຳເນີດ” ຊື່ງງານດັ່ງກ່າວ ຈະຈັດຂຶ້ນໃນລະຫວ່າງວັນທີ 25-28 ຕຸລາ 2016 ໂດຍ ຈະມີການຈັດຫຼາຍກິດຈະກໍາ ເພື່ອສ້າງຈິດສໍານຶກໃຫ້ສາທາລະນະຊົນ ຮັບຮູ້ກ່ຽວກັບສິນຄ້າຖິ່ນກຳເນີດ ແລະ ທັງເປັນເວທີສຳລັບການແລກປ່ຽນບົດຮຽນ-ປະສົບການກ່ຽວກັບການຜະ ລິດສິນຄ້າຖິ່ນກຳເນີດ ລະຫວ່າງບັນດາພາກສ່ວນກ່ຽວ ຂ້ອງຈາກທັງພາກລັດ ແລະ ເອກະຊົນ.
ເຂົ້າຮ່ວມພິທີຄັ້ງນີ້ ມີຜູ້ຕາງໜ້າຈາກອົງການອາຫານ ແລະ ກະສິກຳ, ຜູ້ຕາງໜ້າຈາກອົງການພັດທະນາຂອງປະເທດຝຣັ່ງ, ສະພາການຄ້າ ແລະ ອຸດສາຫະກຳແຫ່ງ ຊາດລາວ, ສະພາການ ຄ້າ ແລະ ອຸດສາຫະກຳເອີຣົບ ປະຈຳ ສປປ ລາວ ແລະ ຕາງໜ້າຈາກບັນດາກົມ, ຫ້ອງການ ແລະ ສະຖາບັນພາຍໃນກະຊວງ ແລະ ບໍລິສັດຫ້າງຮ້ານຈຳນວນໜຶ່ງ.
ໃນລະຫວ່າງການຈັດງານຄັ້ງນີ້ ຈະມີກິດຈະກຳຕ່າງໆ ດັ່ງນີ້:
1)ໃນວັນທີ 25 ຕຸລາ 2016 ຈະມີການຈັດສຳມະນາເປັນພາສາລາວ ທີ່ແນໃສ້ໃຫ້ຂໍ້ມູນ ແລະ ແລກປ່ຽນຂໍ້ມູນກ່ຽບກັບບັນດາອົງປະກອບພື້ນຖານ ສຳລັບການຍື່ນ ຄຳຮ້ອງຂໍຈົດ ທະບຽນສິນຄ້າຖິ່ນກຳເນີດ ໂດຍຈະມີການນຳສະເໜີກ່ຽວກັບບັນດາບາດກ້າວຂອງການກະກຽມ ຍື່ນຄຳຮ້ອງຂໍຈົດທະບຽນສິນຄ້າຖິ່ນກຳເນີດ ເຊັ່ນ: ການສ້າງຕັ້ງກຸ່ມ/ສະມາຄົມ ລວມໝູ່, ການກຳນົດມາດຕະຖານ, ການກວດກາ, ການຫຸ້ມຫໍ່ ແລະ ອື່ນໆ.
2)ໃນວັນທີ 26-27 ຕຸລາ 2016 ຈະມີການຈັດສໍາມະນາລະດັບພາກພື້ນ ກ່ຽວກັບການສົ່ງເສີມຖິ່ນກໍາເນີດ “ສົ່ງເສີມຖິ່ນກໍາເນີດ, ຄຸນນະພາບຂອງສິນຄ້າ ແລະ ພູມປັນຍາທ້ອງ ຖິ່ນ”. ບັນດາພາກສ່ວນກ່ຽວຂ້ອງທີ່ຢູ່ພາຍໃນ ແລະ ຕ່າງປະເທດ ຈາກພາກລັດ ແລະ ເອກະຊົນຈາກ ສປປ ລາວ, ຫວຽດນາມ, ກຳປູເຈ້ຍ, ໄທ, ຝຣັ່ງ, ຍີ່ປຸ່ນ ແລະ ໂມຣົກໂກ ຈະມີການ ແລກປ່ຽນກ່ຽວກັບປະສົບການ ແລະ ບົດຮຽນທີ່ດີ ໃນການສົ່ງເສີມຖິ່ນກຳເນີດ ເປັນຕົ້ນແມ່ນ ແລກປ່ຽນກ່ຽວກັບຍຸດທະສາດ ການສົ່ງເສີມສິນຄ້າຖິ່ນກຳເນີດເຊັ່ນ: ການຈັດຕັ້ງຕ່ອງໂສ້ມູນຄ່າ, ການກວດກາ ແລະ ກວດສອບຢ້ອນຫຼັງ, ນະໂຍບາຍຂອງພາກລັດກ່ຽວກັບ ຖິ່ນກຳເນີດ, ການຮ່ວມມືລະຫວ່າງພາກລັດ ແລະ ເອກະຊົນ ແລະ ອື່ນໆ.
3)ຄ່ຳຄືນຂອງວັນທີ 26 ຕຸລາ 2016, ສະຖານທູດຝຣັ່ງ ປະຈຳ ສປປ ລາວ ຈະຈັດງານລ້ຽງຖິ່ນກຳເນີດ ຊຶ່ງຈະມີການເຊື້ອເຊີນເອົາພໍ່ຄົວທີ່ມີຊື່ສຽງຈາກພາຍໃນ ແລະ ສາກົນ ສະແດງຟີມືການປຸງແຕ່ງອາຫານທີ່ນຳໃຊ້ຜະລິດຕະພັນຖິ່ນກຳເນີດຈາກພາຍໃນ ແລະ ສາກົນ ເປັນສ່ວນປະກອບໃນການປຸງແຕ່ງອາຫານ.
4)ລະຫວ່າງວັນທີ 26-28 ຕຸລາ ຈະມີການຈັດງານສັບປະດາສິນຄ້າຖິ່ນກໍາເນີດ ແລະ ການຈັບຄູ່ທາງທຸລະກິດ ທີ່ໂຮງແຮມແລນມາກ. ພາຍໃນງານຈະມີສິນຄ້າ ຖິ່ນກຳເນີດຈາກ ຫຼາຍປະເທດເຂົ້າມາວາງສະແດງ ແລະ ທັງເປັນໂອກາດສຳລັບການແລກປ່ຽນ ແລະ ຕິດຕໍ່ພົວພັນທາງທຸລະກິດລະຫວ່າງຜູ້ຜະລິດ ແລະ ຜູ້ປະກອບການຕ່າງໆ ທີ່ຕິດພັນກັບສິນຄ້າຖິ່ນກຳເນີດ ເປັນຕົ້ນແມ່ນ ຜູ້ຜະລິດ, ຜູ້ປະກອບການ, ບໍລິສັດນຳເຂົ້າ-ສົ່ງອອກ, ໂຮງແຮມ-ຮ້ານອາຫານ, ບໍລິສັດທ່ອງ ທ່ຽວ, ອົງການຈັດຕັ້ງຕ່າງໆ.
ຮູບພາບ: ບຸນທັນ ນັນທະວົງ
ຂ່າວ: ກົມຊັບສິນທາງປັນຍາ